**MINISTARSKA DEKLARACIJA IZ PORTOROŽA**

**Mi, ministri okoliša i voditelji izaslanstava ugovornih stranaka Konvencije o zaštiti morskog okoliša i obalnog područja Sredozemlja (Barcelonska konvencija) i njezinih Protokola, sastavši se u Portorožu, Slovenija, 7. prosinca 2023.,**

*Imajući na umu da će se 2025. obilježiti 50 godina od uspostave Mediteranskog akcijskog plana (MAP) u Barceloni, pod pokroviteljstvom UNEP-ovog Programa regionalnih mora (RSP) i njegovog doprinosa ka pokretanju sličnih okvira suradnje diljem svijeta, kao i jačanju Programa regionalnih mora, koji danas okuplja 18 regionalnih Konvencija i Akcijskih planova, koji uključuju više od 146 zemalja,*

*podsjećajući također na usvajanje Barcelonske konvencije 1976., njezinu reviziju 1995., njezinu daljnju konsolidaciju sa 7 Protokola, kao zajedničko veliko postignuće njezinih ugovornih stranaka tijekom pet desetljeća stalne suradnje, djelovanja i provedbe,*

*naglašavajući da su kroz svoju nepokolebljivu predanost mnogostranoj suradnji ugovorne stranke osnažile sustav UNEP/MAP-Barcelonske konvencije, koji je zauzvrat omogućio sveobuhvatan, znanstveno utemeljen paket regulatornih instrumenata i mjera, kao i smjernica za olakšavanje njihove provedbe,*

*pozdravljajući napredak u provedbi mandata UNEP/MAP-a, provedbu njegove Srednjoročne strategije za 2022.-2027.,*

*ističući poveznice sustava UNEP/MAP-Barcelonske konvencije i doprinose Programa Ujedinjenih naroda za održivi razvoj do 2030. i njegovih ciljeva održivog razvoja i Desetljeću djelovanja, uključujući odgovor na pozive za ubrzavanje održivih rješenja od globalne do regionalne i nacionalne/lokalne razine,*

*obnavljajući našu predanost provođenju odluka u djelovanje kroz učinkovitu provedbu Barcelonske konvencije i njezinih Protokola kao ključnog preduvjeta za zelenu tranziciju na Sredozemlju i za rješavanje trostruke krize klimatskih promjena, gubitka bioraznolikosti i onečišćenja u regiji,*

*prepoznajući globalnu važnost mnogostranih postignuća, uključujući UN-ove ciljeve održivog razvoja (osobito SDG 14), Konferenciju UN-a o oceanima 2022. i Konferenciju UN-a o vodama 2023. te usvajanje rezolucije Vijeća za ljudska prava UN-a o ljudskom pravu na čist, zdrav i održiv okoliš,*

*podsjećajući na ciljeve UN-ovog Desetljeća za obnovu ekosustava i UN-ovog Desetljeća znanosti o oceanima za održivi razvoj,*

*pozdravljajući rezultate zasjedanja i usvojenih rezolucija Skupštine Ujedinjenih naroda za okoliš (UNEA) Programa Ujedinjenih naroda za okoliš (UNEP),*

*podsjećajući na rezoluciju Opće skupštine Ujedinjenih naroda 67/296 iz srpnja 2022., pod naslovom “Naš ocean, naša budućnost, naša odgovornost” koja ističe da se njezini ciljevi također mogu uspješno primijeniti i na regionalnoj razini uz svijest: “regionalna briga – globalno rješenje” ,*

*pozdravljajući ishode daljnjeg nastavljenog petog zasjedanja Međuvladine konferencije o međunarodnom pravno obvezujućem instrumentu na temelju Konvencije Ujedinjenih naroda o pravu mora o očuvanju i održivom korištenju morske bioraznolikosti na područjima izvan nacionalne jurisdikcije (Rezolucija Opće skupštine Ujedinjenih naroda 72 /249), na kojem je konsenzusom usvojen Sporazum na temelju Konvencije Ujedinjenih naroda o pravu mora o očuvanju i održivom korištenju morske bioraznolikosti na područjima izvan nacionalne jurisdikcije (A/CONF.232/2023/4),*

*podsjećajući da su klimatske promjene jedan od najvećih izazova našeg vremena i uz veliku zabrinutost zbog štetnih učinaka klimatskih promjena na život i zdravlje ljudi, na život u moru, uključujući porast temperature mora, acidifikaciju i deoksigenaciju mora, porast razine mora, promjene u brojnosti i distribuciji morskih vrsta te smanjenje broja morske bioraznolikosti,*

*potpuno svjesni da je potrebno žurno djelovanje kako bi se ojačala otpornost na sve veće utjecaje klimatskih promjena, dok se istovremeno ulažu napori za dekarbonizaciju i prijelaz na zelenija gospodarstva,*

*dajući potpunu podršku prioritetima, objavljenim na 20. sjednici Mediteranske komisije za održivi razvoj, Marseille, Francuska, 14.-16. lipnja 2023.: zaštita bioraznolikosti, uključujući zaštitu 100 posto livada morske cvjetnice do 2030.; integrirano morsko planiranje, uključujući uspostavu posebne radne skupine povezane s UNEP/MAP-om; te jačanje znanstvenih spoznaja i stručnosti, posebice kroz davanje podrške Plan Bleu i Mreži mediteranskih stručnjaka za klimatske i okolišne promjene (MedECC);*

*imajući na umu ključne nalaze Izvještaja o stanju kvalitete Sredozemlja za 2023. te ističući činjenicu da će se unatoč do sada poduzetim mjerama nastaviti s radom na postizanju i održavanju dobrog ekološkog stanja morskog i obalnog okoliša.*

***Prelazak na zeleno***

1. *Odlučni smo* zaustaviti propadanje morske i obalne bioraznolikosti kroz učinkovitu provedbu Okvira za bioraznolikost same sredozemne regije nakon 2020. (SAPBIO) u uskoj interakciji s Globalnim okvirom za bioraznolikost iz Kunminga-Montreala i međunarodnim ugovorom kojim se uređuje morska bioraznolikost na područjima izvan nacionalne jurisdikcije,

2. *odlučni smo* na bržu dekarbonizaciju, uključujući u sektorima plavog gospodarstva, prepoznajući vezu voda-energija-hrana-ekosustav kao važan pristup za maksimalno iskorištavanje koristi za okoliš i razvoj u regiji,

3. *odlučni smo* temeljiti politike na dokazima, uključujući rezultate interakcija znanosti i politika, kao što je MedECC, i znanjem proizašlim iz MAP-ovog IMAP-a, kako je obuhvaćeno u MED QSR-u i ostalim izvještajima o procjeni,

4. *odlučni smo* provesti na regionalnoj razini očekivani novi globalni okvir za sigurno postupanje s kemikalijama i otpadom, s mogućim upućivanjima na relevantne Protokole/ regionalne planove i konkretne rezultate ostvarene MedProgramom financiranim od strane GEF-a-a, s potencijalom nadogradnje, u svjetlu ishoda 5. Međunarodne konferencije o postupanju s kemikalijama (ICCM5 - Bonn, Njemačka, 25.-29. rujna 2023.),

5. *poduzimamo konkretne aktivnosti* kako bi se osigurala učinkovita i pravovremena provedba regionalnih pravno obvezujućih mjera usvojenih u sklopu Protokola o zaštiti Sredozemnog mora od onečišćavanja iz izvora i djelatnosti na kopnu (LBS) Barcelonske konvencije, s ciljem i postizanja i značajnog smanjivanja i sprečavanja onečišćenja do 2030. te ćemo se obvezati smanjiti korištenje plastičnih proizvoda za jednokratnu upotrebu.

6. *ubrzavamo* provedbu MSP i ICZM kroz odgovarajuće nacionalne i lokalne mjere kako bi se omogućio razvoj održivog i otpornog plavog gospodarstva kao sredstva za zelenu tranziciju,

7. *poboljšavamo djelovanje* u sinergiji s ostalim relevantnim regionalnim i globalnim inicijativama, naročito s relevantnim rezolucijama UNEA-e i ostalim rezolucijama vezanima uz oceane, Globalnim okvirom za bioraznolikost iz Kunminga-Montreala, Ministarskim izjavama o plavom gospodarstvu Unije za Mediteran (UfM), Planom djelovanja za model Sredozemnog mora (PAMEx), Ministarskom izjavom WestMED Inicijative, Europskim zelenim planom, relevantnim IMO konvencijama te ostalim mnogostranim ugovorima o okolišu (MEAs) kako bi se maksimizirala učinkovita provedba Barcelonske konvencije i njezinih Protokola,

8. *podupiremo* ambiciozni novi globalni okvir u sklopu Strateškog pristupa Ujedinjenih naroda međunarodnom postupanju s kemikalijama nakon 2020. i dogovoramo se pristupanju UNEP/MAP-a Visoko ambicioznom savezu o kemikalijama i otpadu s tim ciljem,

9. *osiguravamo* da doprinos ugovornih stranaka Barcelonske konvencije i njezinih Protokola u procesu pregovora o novom globalnom međunarodnom ugovoru o onečišćenju plastikom uzme u obzir regionalne i nacionalne specifičnosti, izazove i postignuća u njihovom nošenju s morskim otpadom i onečišćenjem plastikom, u svrhu maksimalnog korištenja sinergija i koordinacije, prema potrebi, u provedbi budućih obveza globalnog međunarodog ugovora s radom u sklopu regionalnih morskih akcijskih planova i konvencija,

10. *dodatno jačamo* suradnju s relevantnim globalnim i regionalnim mnogostranim okolišnim sporazumima, uključujući regionalne morske akcijske planove i konvencije te poboljšavamo međuregionalnu suradnju Sredozemlje – Dunav – Crno more, kroz pristup „od izvora do mora“,

***Ulaganje u budućnost i mlade generacije***

11. *uključujemo* mlade u problematiku zaštite okoliša i procese odlučivanja na inovativan način putem:

1. modernizacije obrazovnih programa kako bismo od rane dobi podigli svijest mladih o važnosti okoliša i održivog razvoja, uz posvećivanje dužne pažnje i rodnoj perspektivi,
2. podizanja razine međugeneracijske suradnje,
3. uključenja mladih u aktivnosti lokalnih, nacionalnih i regionalnih institucija i programe zaštite okoliša kao i u razvoj politika i planove prilagodbe klimatskim promjenama od nacionalne do lokalne razine (pristupi „odozgo prema dolje“ i „odozdo prema gore“),
4. uspostave i unaprjeđenja međugeneracijske suradnje na planiranju i provedbi mjera prilagodbe klimatskim promjenama i povećanja bioraznolikosti s ciljem poboljšanja otpornosti morskih ekosustava i upravljanja klimatskim rizicima/operativnim odgovorom na katastrofe povezane s klimom.

12. *Potičemo* civilno društvo, privatni sektor i druge ključne dionike na edukaciju, podizanje svijesti o problemima okoliša, podizanje svijesti o rješenjima te poticanje konkretnih aktivnosti kako bi maksimalizirali učinkovitost i rezultate na terenu,

13. *nastavljamo* s aktivnostima na međuregionalnoj, državnoj i lokalnoj razini te razini civilnog društva kako bi na najučinkovitiji način ostvarili i održavali ostvarivanje ciljeva održivog razvoja (SDG) i Mediteranske strategije održivog razvoja (MSSD); u tu svrhu, obvezujemo se i na ažuriranje MSSD kako bi se na najučinkovitiji način implementirao Program Ujedinjenih naroda za održivi razvoj do 2030. i njegovi SDG-i na regionalnoj razini,

***50 godina UNEP/MAP-a u 2025.***

***30 godina Barcelonske konvencije nakon Konvencije iz Rio de Janeira***

14. *slavimo s ponosom* te provodimo ambicioznu kampanju radi podizanja svijesti na globalnoj, regionalnoj i nacionalnim razinama o postignućima UNEP/MAP sustava Barcelonske konvencije, kao i podizanja svijesti o njegovim obvezivanjima na zdravu viziju: „Napredak prema zdravom, čistom, održivom i klimatski otpornom Sredozemnom moru i obali s produktivnim i bioraznolikim morskim i obalnim ekosustavima, gdje se Program Ujedinjenih naroda za održivi razvoj do 2030. i njegovi SDG-i ostvaruju učinkovitom provedbom Barcelonske konvencije, njezinih Protokola i Mediteranske strategije održivog razvoja za dobrobit ljudi i prirode.”

15. *pozivamo* sve partnere MAP i regionalne institucije sa statusom Promatrača na sastancima ugovornih strana Barcelonske konvencije da podrže i pridruže se komunikacijskoj kampanji za proslavu 50. obljetnice poduzimanjem aktivnosti informiranja na temelju materijala koje će osigurati Tajništvo,

16. *potičemo* ugovorne strane na osiguranje ratifikacije svih Protokola Barcelonske konvencije te da, u tom kontekstu, kao prioritet tijekom 2024. ratificiraju Izmjene i dopune Protokola o sprječavanju onečišćavanja Sredozemnog mora potapanjem otpadnih i drugih tvari s brodova i zrakoplova kako bismo slavili ovo važno postignuće na jubilarnu obljetnicu UNEP/MAP sustava Barcelonske konvencije,

17. *odlučni smo* prisustvovati i doprinijeti događaju na visokoj razini posvećenom 50. obljetnici koji će biti organiziran na Konferenciji Ujedinjenih naroda o oceanima, kojoj će domaćin biti Francuska u lipnju 2025. u Nici [pod vodstvom Francuske, Španjolske, Slovenije i Egipta], te *se također obvezujemo* na ulaganje svih potrebnih napora na podizanju vidljivosti UNEP/MAP sustava Barcelonske konvencije na Konferenciji Ujedinjenih naroda o oceanima 2025., kao i na drugim globalnim događanjima,

18. *odlučni smo* podizati razine ambicija i provoditi ciljane aktivnosti kako bi se ubrzao napredak k ostvarenju dobrog stanja okoliša i ciljeva održivog razvoja, imajući u vidu vrlo važne procese revizije i ažuriranja Mape puta ekosustavnog pristupa i Mediteranske strategije održivog razvoja.